CELEX: 62008TN0457
Language: fi
Date: 2008-10-10 00:00:00
Title: Asia T-457/08: Kanne 10.10.2008 — Intel v. komissio

22.11.2008   
            
            
               FI
            
            
               Euroopan unionin virallinen lehti
            
            
               C 301/60
            
         Kanne 10.10.2008 — Intel v. komissio
   (Asia T-457/08)
   (2008/C 301/99)
   Oikeudenkäyntikieli: englanti
   Asianosaiset
   
      Kantaja: Intel Corp. (Wilmington, Yhdysvallat) (edustajat: N. Green, QC ja barrister K. Bacon)
   
      Vastaaja: Euroopan yhteisöjen komissio
   Vaatimukset
   
               —
            
            
               päätökset on kumottava
            
         
               —
            
            
               on pidennettävä määräaikaa, joka Intelille on varattu vastauksen antamiseksi täydentävään väitetiedoksiantoon, 30 päivään siitä päivästä lukien, jolloin Intel saa oikeuden tutustua asian kannalta merkityksellisiin valituksen tekijän asiakirjoihin
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja vaatii kanteessaan EY 230 artiklan nojalla, että EY:n perustamissopimuksen 82 artiklan mukaisen menettelyn yhteydessä asiassa COMP/C/-3/37.990 — Intel komission päätöksen 2001/462/EY (1) 10 artiklan nojalla 15.9.2008 tehty neuvonantajan päätös on kumottava yhdessä komission jäsenen noin 6.10.2008 tekemän päätöksen kanssa. Riidanalaiset päätökset koskevat sitä, että komissio kieltäytyi esittämästä tiettyjä, etenkin valituksen tekijältä peräisin olevia asiakirjatodisteita, joiden kantaja katsoo olevan välittömästi merkityksellisiä komission täydentävässä väitetiedoksiannossa esittämien väitteiden kannalta. Neuvonantaja ei myöskään hyväksynyt Intelin väitettä, jonka mukaan se ei voi vastata asianmukaisesti täydentävään väitetiedoksiantoon, jollei sille toimiteta näitä asiakirjoja, minkä lisäksi hän on kieltäytynyt pidentämästä edelleen Intelille vastauksen antamiseksi täydentävään väitetiedoksiantoon varattua määräaikaa.
   Kantaja esittää vaatimustensa tueksi kaksi perustetta.
   Kantaja väittää ensiksi, että päätöksiin sisältyy oikeudellisia virheitä ja että sille vastauksen antamiseksi täydentävään väitetiedoksiantoon varattu määräaika ei voi alkaa kulua ennen kuin asiakirja-aineisto on aineellisesti täydellinen — muussa tapauksessa yritys ei voi tehokkaasti käyttää puolustautumisoikeuksiaan.
   Kantaja väittää toiseksi, että riidanalaiset päätökset ovat ilmeisen lainvastaisia, koska komissio voi niiden perusteella jatkaa tutkimusta, joka on syrjivä ja puolueellinen ja joka estää kantajaa käyttämästä puolustautumisoikeuksiaan. Kantaja väittää, että tämä loukkaa hyvän hallinnon periaatetta, jonka mukaan komission on tehtävä päätöksensä kaiken sellaisen käytettävissä olevan tosiseikkoja ja oikeudellisia seikkoja koskevan tiedon perusteella, joka voi vaikuttaa lopputulokseen.
   
      (1)  Tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23.5.2001 tehty komission päätös (EYVL L 162, s. 21).